ამერიკის 30-ე პრეზიდენტის მემკვიდრეობას ახლებურად აფასებენ
რამდენად მნიშვნელოვანი იყო პრეზიდენტი კალვინ კულიჯი ამერიკის შეერთებული შტატების ისტორიაში?
აშშ-ს პრეზიდენტის კალვინ კულიჯის შესახებ ახალი წიგნი გამოქვეყნდა კალვინ კულიჯი ამერიკის 30-ე პრეზიდენტი იყო. მან საპრეზიდენტო ფიცი 1923 წლის აგვისტოში დადო პრეზიდენტ ვორენ ჰარდინგის სიკვდილის შემდეგ. ამერიკელებმა კულიჯი პრეზიდენტად 1924 წელს აირჩიეს. დღემდე ამერიკელი ისტორიკოსები მის მნიშვნელობას უგულვებელყოფდნენ თუმცა მისი მემკვიდრეობა ახლებურად ფასდება ახლახან გამოქვეყნებულ წიგნში. კალვინ კულიჯი არ არის ცნობილი ამერიკელი პრეზიდენტი. იგი თავშეკავებული ხასიათის კაცი იყო, რომელიც თვითდაკვირვების უნარით გამოირჩეოდა. მიღებების დროს იქმნებოდა შთაბეჭდილება, რომ ხალხმრავლობა მასში დისკომფორტის გრძნობას იწვევდა. მაგრამ ამ სიტყვაძუნწმა საზოგადო მოღვაწემ პრეზიდენტობის დროს ბევრ რამეს მიაღწია. შეამცირა გადასახადები და ფედერალური მთავრობის დანახარჯები, ხელი მოაწერა კანონმდებლობას, რომელიც ამერიკელ ინდიელებს ამერიკის სრულ მოქალაქეობას ანიჭებდა, და უცხოელების ქვეყანაში შემოსვლა შეზღუდა. კულიჯი აგრეთვე ყურადღებას უთმობდა კანონმდებლებსა და პრესის წარმომადგენლებს, რაც 20 საუკუნის დასაწყისში პოლიტიკური ცხოვრების ნამდვილი სიახლე იყო. ჯიმ დაგლასი ვერმონტის შტატის გუბერნატორია. იგი იმ 21 პოლიტიკოსის, ჟურნალისტის, აქტივისტის თუ საზოგადო მოღვაწის რიცხვში შედის, ვინც კულიჯის პრეზიდენტობასთან დაკავშირებული მოსაზრებები ახლახან გამოქვეყნებულ კრებულში შეიტანა. „რა მნიშვნელობა ჰქონდა კალვინ კულიჯს?“ ასეა დასათაურებული წიგნი, რომელიც შეერთებული შტატების 30-ე პრეზიდენტს მიეძღვნა. თავის ნარკვევში დაგლასი აღნიშნავს, რომ კულიჯი მისი მშობლიური ვერმონტის შტატის ხასიათსა და ფასეულობებს ასახავს. „იგი ფისკალური პასუხისმგებლობის მომხრე იყო. მის პრიორიტეტებში დავალიანების შემცირება, ბიუჯეტის დაბალანსება, და გადასახადების შემცირება შედიოდა. პირადად მე კულიჯის პრეზიდენტობისგან თავაზიანობის, პატიოსნების, პირდაპირობისა და ხალხთან გამჭვირვალე დამოკიდებულების შესახებ ბევრი რამ ვისწავლე. სწორედ ამგვარ ორპარტიულობასა და გამჭვირვალეობას ითხოვს ამერიკელი ხალხი დღეს,“ აღნიშნა დაგლასმა. საშიანო პოლიტიკას რაც შეეხება, კალვინ კულიჯი ფედერალური მთავრობის შეზღუდული როლის მომხრე იყო. კრისტოფერ კულიჯ ჯიტერი პრეზიდენტ კულიჯის შვილთაშვილია. მისი თქმით კულიჯი ნამდვილი სახელმწიფო მოხელე იყო, ამ სიტყვის სრული გაგებით. პრეზიდენტობამდე მას საჯარო სამსახურში ბევრი თანამდებობა ეკავა. იგი ბევრი რეფორმის ინიციატორი იყო, ქალებისთვის ხმის მიცემის უფლებისა და საგადასახადო შეღავათების შემოღების ჩათვლით. მას აგრეთვე კარგად ეხერხებოდა წერა. საკუთარ მიმართვებს იგი თვითონ წერდა. არის ავტობიოგრაფიის ავტორი. ჯიტერი მოხარულია, რომ მისი დიდი წინაპრის მემკვიდრეობას ახლებურად აფასებენ. „ვფიქრობ, რომ შესანიშნავია, რომ კულიჯის მემკვიდრეობის შესწავლას შეუდგნენ. მე მგონი ზოგჯერ მას სათანადო ყურადღებას არ უთმობენ იმის გამო, რომ მისი პრეზიდენტობა კრიზისებითა თუ ომებით არ გამოირჩეოდა. მაგრამ მე დარწმუნებული ვარ, რომ თუ ჩვენ მის ხასიათს, ფასეულობებსა და ძლიერ მორალურ შეხედულებებს ახლებურად შევაფასებთ, მაშინ დავინახავთ, რომ ამაში ბევრი რამ მისაბაძია ყველა ჩვენთაგანისთვის,“ დასძინა ჯიტერმა.